text: Nytårskur for de hjemløse
  07 januar 2015 kl. 06.17
  I Esbjerg inviterer De Hjemløses Venner onsdag til nytårskur i Musikhuset, hvor kommunes socialt udsatte og hjemløse inviteres til spisning og hygge.
  Det er fjerde gang De Hjemløses Venner holder nytårskur. Sidste år deltog 250 mennesker, og Musikhuset forventer lige så mange i år.
  -Alle er velkomne, og man skal ikke spekulere på om man er trængende nok. Vi afviser ingen i døren, lover musikhusets direktør Torben Seldrup.
  Nytårskuren begynder kl. 17 i Musikhuset Esbjerg med spisning, og klokken 18 underholder Jacob Haugaard, Pensionistorkestret og What Band.
  